திருச்சிற்றம்பலம் மணவாள மாமுனிகள் அருளிய உபதேசரத்தினமாலை (மணவாளமாமுனிகள் வைணவ உலகம்போற்றும் இரத்தினம்! இவர் திருவாய்மொழிப்பிள்ளையின் சீடர்களில் தலைவர். ஆழ்வார்திருநகரியில் ஐப்பசியில் திருமூலத்தில் எம்பெருமானாரின் அவதாரமாகத் தோன்றியவர். சகல சாத்திரங்களிலும் மிகத்தெளிந்த ஞானம்பெற்றவர். திருவரங்கநாதனுக்கே ஆசார்யராக அமைந்த பெருமையுடையவர்.அவர் அருளிச்செய்த திவ்வியப் பிரப்ந்தங்களுள் ஒன்றுதான் 'உபதேசரத்தினமாலை'. இது, அவர் அருளியவற்றுள் முதலாகவைத்துப் போற்றப்படுவது. மற்றவை 'திருவாய்மொழி நூற்றந்தாதி'யும், 'ஆர்த்திப்பிரபந்த'மும் ஆகும்.  வைணவ சமயத்தின் முக்கிய நாயகர்களாக விளங்கும் ஆழ்வார்கள் பற்றிய விவரங்களையும், அவர்களின் சிறப்புகளையும் தொகுத்துக்கூறும் வரலாற்று இலக்கியம் இது எனப்போற்றப்படும் சிறப்புடையது இந்நூல். ஆழ்வார்கள் அவதரித்த மாதங்கள், திருநட்சத்திரங்கள், தலங்கள், வியாக்கியான கர்த்தாக்கள், ஆசாரியர்கள், பிள்ளை லோகாசார்யரின் பெருமை முதலியவை மிக அழகிய முறையில் இப்பிரபந்தத்தில் அருளிச்செய்யப்படுகின்றன. இந்நூலின் பெருமைபற்றி, "இத்திவ்வியப்பிரபந்தத்தின் அமைப்பினழகு நிகரற்றது. அமுதொழுகுகின்ற தமிழினி்ல் விளம்பிய சீர்மை சொலப்புகில் வாயமுதம் பரக்கும்"♣ என்று போற்றியுரைப்பர் சிறீ காஞ்சி பிரதிவாதி பயங்கரம் அண்ணங்கராசாரியர் அவர்கள்.)  -(♣. பார்க்க: நித்யாநுஸந்தானவுரை  இந்நூல் மொத்தம் 74 வெண்பாக்களால் ஆனது. வைணவசமயத்தையும் ஆழ்வார்களையும் பற்றி அறியவிரும்புவோர், ஆய்வுசெய்வோர் அவசியம் படிக்கவேண்டிய அரியநூல் இது. (தனியன்)